b'\n_START_ARTICLE_\nAl Jazeera English\n_START_PARAGRAPH_\nAl Jazeera English er en engelskspr\xc3\xa5klig d\xc3\xb8gnkontinuerlig nyhetskanal p\xc3\xa5 fjernsyn, med hovedkvarter i Doha i Qatar. Kanalen startet sendingene 15. november 2006, som en s\xc3\xb8sterkanal til den arabiskspr\xc3\xa5klige Al Jazeera. Form\xc3\xa5let er b\xc3\xa5de \xc3\xa5 v\xc3\xa6re en stemme for landene i Midt\xc3\xb8sten, \xc3\xa5 formidle nyheter p\xc3\xa5 engelsk med et globalt perspektiv og \xc3\xa5 \xc2\xabsnu informasjonsflyten mellom nord og s\xc3\xb8r\xc2\xbb._NEWLINE_Kanalen sender nyheter, kommentarer, dokumentarer, debatter, \xc3\xb8konomistoff og sport. Ansvaret for sendingene roterer mellom kringkastingssentre i Doha, Kuala Lumpur, London og Washington, og \xc2\xabf\xc3\xb8lger dermed solen\xc2\xbb if\xc3\xb8lge kanalen. I tillegg til de fire kringkastingssentrene har kanalen et bredt utbygget korrespondentnett med 21 internasjonale kontorer som bidrar i nyhetsproduksjonen. Den har ogs\xc3\xa5 tilgang til ressursene til den arabiskspr\xc3\xa5klige kanalens 42 kontorer. Kanalen legger vekt p\xc3\xa5 \xc3\xa5 dekke begivenheter fra der de skjer._NEWLINE_Al Jazeera English regnet opprinnelig med \xc3\xa5 n\xc3\xa5 ut til cirka 40 millioner hjem, men n\xc3\xa5r n\xc3\xa5 omkring 80 millioner._NEWLINE_En rekke kjente journalister og ankermenn fra b\xc3\xa5de BBC World, CNN og andre engelskspr\xc3\xa5klige kanaler gikk over til Al Jazeera English ved oppstarten. Staben er internasjonalt sammensatt, og best\xc3\xa5r i stor grad av vestlige journalister._NEWLINE_Kanalens motto er \xc2\xabsetting the news agenda\xc2\xbb. Den britiske journalisten Nigel Parsons er kanalens administrerende direkt\xc3\xb8r._NEWLINE_Al Jazeera English retter seg, i motsetning til den arabiske s\xc3\xb8sterkanalen, s\xc3\xa6rlig mot et vestlig publikum. De to kanalene opererer uavhengig av hverandre. Kanalen skulle opprinnelig hete Al Jazeera International, men dette ble endret til Al Jazeera English rett f\xc3\xb8r kanalen startet sendingene. I sendingene blir kanalen vanligvis bare kalt Al Jazeera._NEWLINE_Al Jazeera English har raskt oppn\xc3\xa5dd betydelig anerkjennelse for sin grundige og objektive journalistikk; f.eks. slo den danske konservative utenriksministeren Per Stig M\xc3\xb8ller fast at Al Jazeera English var hans foretrukne nyhetskanal.'